[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000008", "text": "Mae pandemig Covid-19 wedi achosi\u2019r aflonyddwch mwyaf arwyddocaol i\u2019r gweithle mewn cenedlaethau. O weithio\u2019n hyblyg i\u2019r cynllun ffyrlo, mae cymaint o newidiadau pellgyrhaeddol wedi digwydd sy\u2019n parhau i gael effaith heddiw. Mae ein harbenigwyr Cyflogaeth ac Adnoddau Dynol yn deall yr her o ddilyn ac addasu i\u2019r newidiadau hyn ac wedi bod yn ymroddedig i gyflwyno sesiynau hyfforddi ar y materion hyn i aelodau CGGC drwy gydol y pandemig."}, {"text_idx": "#000009", "text": "Rydym yn falch iawn o fod yn cymryd rhan yn gofod3 eleni, ac yn cyflwyno pedair sesiwn hyfforddi sydd wedi\u2019u dylunio i roi gwybodaeth a sgiliau angenrheidiol pellach i\u2019r rheini sy\u2019n gweithio yn y sector gwirfoddol a fydd yn eu helpu i lywio\u2019r gweithle yn sgil yr heriau a gyflwynwyd gan Covid-19."}, {"text_idx": "#000010", "text": "Wrth i\u2019r rhaglen frechu barhau i gael ei chyflwyno a ninnau\u2019n agosa\u0301u\u2019n araf deg at fywyd normal, bydd llawer o bobl yn poeni am sut bydd y gweithle o\u0302l-Covid yn gweithio. Bydd y cipolwg hwn ar y diweddariadau adnoddau dynol diweddaraf yn rhoi gwybodaeth am faterion allweddol fel profi am y feirws, brechu cyflogeion a\u2019r rheolau o ran gwyliau blynyddol a chyflogeion yn teithio dramor."}, {"text_idx": "#000011", "text": "Bydd hefyd yn ystyried effeithiau hirdymor posibl pandemig Covid-19, gan gynnwys y cynnydd mewn ceisiadau i weithio\u2019n hyblyg ac ystwyth a sut gellir rhoi\u2019r arferion hyn ar waith yn effeithiol."}, {"text_idx": "#000012", "text": "Mae\u2019n bwysicach nag erioed bod cyflogwyr yn blaenoriaethu iechyd meddwl eu gweithlu. Wedi addasu i weithio gartref dros y cyfnod clo, bydd y syniad o ddychwelyd i\u2019r swyddfa yn codi braw ar lawer o gyflogeion, sy\u2019n gwbl naturiol."}, {"text_idx": "#000013", "text": "Yn ystod ein sesiwn hyfforddi ar ddiogelu iechyd meddwl gweithwyr, bydd ein ti\u0302m yn edrych ar bwysigrwydd cynnal iechyd meddwl da ymhlith eich gweithwyr, yn ogystal a\u0302\u2019r goblygiadau cyfreithiol o fethu a\u0302 gwneud hynny."}, {"text_idx": "#000016", "text": "Bydd hwn yn rhoi cipolwg ar yr egwyddorion cyfreithiol y mae cydraddoldeb ac amrywiaeth yn y gweithle yn seiliedig arnynt ac yn dangos sut i nodi a rheoli bwlio ac aflonyddu\u2019n effeithiol."}, {"text_idx": "#000017", "text": "Trwy gyfeirio at enghreifftiau go iawn, bydd hefyd yn galluogi cyfranogwyr i ddeall sut mae\u2019r egwyddorion cyfreithiol hynny\u2019n cael eu rhoi ar waith ac yn rhoi\u2019r wybodaeth iddynt i\u2019w galluogi i gyfrannu at ddiwylliant gwaith nad yw\u2019n gwahaniaethu."}, {"text_idx": "#000018", "text": "Yn ogystal a\u0302\u2019r sesiynau hyfforddi hyn, byddwn yn darparu sesiwn ar lywodraethu effeithiol yn y sector elusennol a sut i\u2019w gyflawni. Yn ystod y sesiwn hon, byddwn yn rhoi trosolwg o ddyletswyddau a rhwymedigaethau Ymddiriedolwyr a chyfarwyddwyr anweithredol yn unol a\u0302\u2019r gyfraith elusennau, ynghyd a\u0302 throsolwg o sut i ddehongli a dibynnu ar ddogfennau llywodraethu\u2019n effeithiol."}, {"text_idx": "#000019", "text": "Mae\u2019r sesiwn hon, felly, yn berffaith i Ymddiriedolwyr a chyfarwyddwyr anweithredol elusennau a all fod yn ansicr ynghylch cwmpas eu ro\u0302l neu sut i roi llywodraethu effeithiol ar waith yn eu helusen neu fudiad. Bydd hon hefyd o ddiddordeb i aelodau timau uwch-reolwyr o fewn elusennau, oherwydd bydd yn edrych ar y gwahaniaeth rhwng dyletswyddau timau gweithredol mudiadau, gan gynnwys eu goblygiadau adrodd i\u2019r Bwrdd, a phwysigrwydd Byrddau wrth ddiffinio a chymeradwyo strategaethau cyffredinol ar gyfer y dyfodol."}, {"text_idx": "#000020", "text": "Mae ein sesiynau hyfforddi wedi\u2019u dylunio i fod yn eglur ac yn hygyrch i\u2019r holl gyfranogwyr a byddant bob amser yn rhoi canllawiau ymarferol ac enghreifftiau go iawn lle bynnag y bo\u2019n bosibl. Mae ein harbenigwyr Cyflogaeth ac Adnoddau Dynol cyfeillgar hefyd yn ceisio cyflwyno sesiynau hyfforddi dynamig sydd mor rhyngweithiol a\u0302 phosibl, felly byddant bob amser yn croesawu cwestiynau gan gyfranogwyr."}, {"text_idx": "#000021", "text": "Cwmni cyfreithiol masnachol yw Darwin Gray sy\u2019n gweithio gyda chleientiaid o\u2019r sector cyhoeddus, y sector preifat a\u2019r trydydd sector. Gallwch fynd i\u2019w gwefan yn neu eu ffonio ar +44 (0)2920 829 100"}]